Datum: 4. 10. 2023

Spoštovani,

objavljamo odgovore na vprašanja gospodarskega subjekta za javno naročilo št. **JHL-15/23** **Izvajanje storitev zasebnega varovanja,** ki so bila posredovana naročniku preko Portala javnih naročil.

VPRAŠANJE:Datum prejema: 02.10.2023   08:13

V 6. členu okvirnega sporazuma so opredeljeni pogoji povišanje cen in sicer: Povišanje cen na enoto mere, navedenih v ponudbenem predračunu se lahko, v povezavi s 1. točko prvega odstavka 95. člena ZJN-3, prvič izvede:

- po preteku enega (1) leta, šteto od dneva sklenitve okvirnega sporazuma in  
- ko kumulativno povečanje indeksa cen življenjskih potrebščin oziroma stopnja inflacije (v nadaljevanju: indeks cen življenjskih potrebščin), po podatkih Statističnega urada RS (vir: https://www.stat.si/inflacija), preseže 5% (pet odstotkov) vrednosti, šteto od dneva sklenitve okvirnega sporazuma (mesec in leto sklenitve okvirnega sporazuma).  
Povišanje cen lahko znaša največ sedemdeset odstotkov (70 %) povečanja indeksa cen življenjskih potrebščin. Nadaljnja povišanja cen se lahko izvedejo, ko kumulativno povečanje indeksa cen življenjskih potrebščin, po podatkih Statističnega urada RS, ponovno preseže 5% (pet odstotkov) vrednosti, šteto od zadnjega povišanja cen (prvi naslednji mesec, ki ni bil zajet v obdobje zadnjega izračuna).  
  
Pri uporabnikih javnega proračuna (UJP), je zadnja leta ustaljena praksa v panogi izvajanja storitev varovanja dvig cen z minimalno plačo. 70% dvig stroškov indeksa življenjskih potrebščin (IŽP) nikakor ne bo zadostovalo za dvig stroškov, ki nastajajo zaradi dviga minimalne plače. V ponudbeno ceno bo potrebno vračunati špekulativno ocenjen dvig minimalne plače v prihajajočih letih, kar bo vodilo v nerealno oceno in nepravilen dvig cen, v škodo izvajalca ali v škodo naročnika.  
Zato predlagamo, da se spremenijo pogoji povišanja oz. znižanja ponudbenih / pogodbenih cen iz IŽP tudi na minimalno plačo.

PREDLOG:  
Naš predlog je, da člena v pogodbi ostaneta enaka kot do sedaj in sicer:  
1.člen

Povišanje cen, navedenih v ponudbenem predračunu, se lahko v skladu s Pravilnikom o načinih valorizacije denarnih obveznosti, ki jih v večletnih pogodbah dogovarjajo pravne osebe javnega sektorja (Uradni list RS, št. 1/04), prvič izvede:

- po preteku enega (1) leta od sklenitve okvirnega sporazuma in  
- ko kumulativno povečanje indeksa cen življenjskih stroškov, po podatkih Statističnega urada RS, preseže 4% (štiri odstotke) vrednosti, šteto od preteka enega (1) leta od dneva sklenitve okvirnega sporazuma.

Povišanje cen lahko znaša največ 80% (osemdeset odstotkov) povišanja indeksa cen. Nadaljnja povišanja cen se lahko izvedejo, ko kumulativno povečanje indeksa cen življenjskih stroškov, po podatkih Statističnega urada RS, ponovno preseže 4% (štiri odstotke) vrednosti od zadnjega povišanja cen.

Izvajalec mora pred uveljavljanjem spremembe cen, predložiti naročniku zahtevek za spremembo cen z dokazili o upravičenosti predlagane spremembe. Naročnik se mora s spremembo cen strinjati, kar bo potrdil s pisnim soglasjem ter s sklenitvijo aneksa k okvirnemu sporazumu.

2. člen

Ne glede na prejšnji člen okvirnega sporazuma sta naročnik in izvajalec sporazumna, da se cene na enoto mere, navedene v ponudbenem predračunu izvajalca, lahko zvišajo v višini spremembe zneska minimalne plače, ki jo določa veljavna zakonodaja s področja minimalne plače, ki je delodajalec dolžan izplačati delavcem in sicer le za strošek oziroma storitve, ki so z navedenimi spremembami veljavne zakonodaje in ostalih relevantnih predpisov neposredno povezane.

Izvajalec mora pred uveljavitvijo spremembe cen na enoto mere v skladu s tem členom, predložiti naročniku zahtevek za spremembo cen z dokazili o upravičenosti predlagane spremembe in predložiti nov ponudbeni predračun, ki bo vključeval predlagane spremembe cene na enoto mere. Naročnik se mora s spremembo cen na enoto mere strinjati, kar bo potrdil s sklenitvijo aneksa k okvirnemu sporazumu, katerega sestavni del bo nov oziroma spremenjen ponudbeni predračun.

ODGOVOR:

Naročnik navedenega določila okvirnega sporazuma ne spreminja. V skladu s 5. členom Zakona o minimalni plači (Uradni list RS, št. [13/10](http://www.uradni-list.si/1/objava.jsp?sop=2010-01-0519), [92/15](http://www.uradni-list.si/1/objava.jsp?sop=2015-01-3610) in [83/18](http://www.uradni-list.si/1/objava.jsp?sop=2018-01-4067)) se minimalna plača enkrat letno uskladi najmanj z rastjo cen življenjskih potrebščin. Za uskladitev minimalne plače se uporabi uradni podatek Statističnega urada Republike Slovenije o medletni rasti cen življenjskih potrebščin decembra preteklega leta glede na december predpreteklega leta.

Namen navedenega določila je, da se cene v obdobju veljavnosti okvirnega sporazuma, ob spremembi minimalne plače, spremenijo le v višini, ki dejansko odražajo spremembo stroškov dela tistih zaposlenih, ki prejemajo minimalno plačo. V skupni ponudbeni ceni oziroma v celotni strukturi vseh stroškov so, poleg stroškov dela, zajeti tudi drugi stroški, ki niso povezani z višino minimalne plače (npr. malica, delovna oprema, gorivo, plače delavcev, ki ne prejemajo minimalne plače, zaščitna sredstva, nadzor, izobraževanje, stroški prevoza, vodenje, ostali stroški). Namen navedenega določila ni optimizacija predvidenega dobička izvajalca v obdobju veljavnosti okvirnega sporazuma.

Ravno tako se lahko v obdobju veljavnosti okvirnega sporazuma razmere na trgu spremenijo tudi tako, da bo indeks življenjskih stroškov negativen (deflacija). V tem ali kateremkoli drugem primeru se cene na enoto mere, navedene v ponudbenem predračunu lahko tudi znižajo. V izogib dvoumnosti naročnik spreminja razpisno dokumentacijo oziroma posamezni osnutek okvirnega sporazuma na način, da se besedilo drugega odstavka 5. člena posameznega osnutka okvirnega sporazuma (Priloga 11/1 in Priloga 11/2) po spremembi glasi: »*Cene na enoto mere, navedene v ponudbenem predračunu, so v času veljavnosti okvirnega sporazuma fiksne in se ne spreminjajo, razen pod pogoji in na način, naveden v šestem (6.) členu tega okvirnega sporazuma ali v primeru znižanja cen, navedenih v ponudbenem predračunu.*«

Navedena sprememba je razvidna iz spremenjene razpisne dokumentacije, ki je objavljena na Portalu javnih naročil. Ponudnik, ki oddaja ponudbo za posamezni sklop predmeta javnega naročila mora pri pripravi in oddaji ponudbe upoštevati navedeno spremembo razpisne dokumentacije z dne 4. 10. 2023.

VPRAŠANJE:Datum prejema: 02.10.2023   08:11

1. V razpisni dokumentaciji v točki 3.2.3.1. Tehnična sposobnost, za vsak sklop posebej zahtevate referenco v določenem znesku.

V predzadnjem odstavku je navedeno: Gospodarski subjekt, ki oddaja ponudbo za več sklopov predmeta javnega naročila, lahko s predložitvijo reference kumulativno izpolni referenčni pogoj za več sklopov skupaj (z enim referenčnim potrdilom) pod pogojem, da je vrednost referenčnih del ustrezno visoka. Navedeno pomeni, da gospodarski subjekt npr. potrjeno referenco enega naročnika v vrednosti npr. 2.000.000,00 EUR (v zadnjih treh letih (3) pred datumom, določenim za predložitev ponudb), hkrati izpolni referenčni pogoj za vse sklope predmeta javnega naročila , ob upoštevanju minimalne vrednosti posamezne reference.

2. Ali pravilno razumemo, da lahko pridobimo le eno referenčno potrdilo v vrednosti 2.000.000,00 EUR in zadostuje za prijavo na vseh 5 sklopov?

V merilu je tudi pridobljen vsaj osnovni certifikat »družini prijazno podjetje«. Naprej pa je navedeno, da v primeru skupne ponudbe, ponudbe s podizvajalci ali v primeru, da gospodarski subjekt uporabi zmogljivosti drugih gospodarskih subjektov, v skladu z 81. členom ZJN-3, gospodarski subjekt prejme dodatne točke za navedeno merilo le, če imajo vsi gospodarski subjekti, navedeni v ponudbi, ki bodo izvajali storitve, ki so predmet javnega naročila (ponudnik, posamezni član iz skupine ponudnikov, podizvajalec in drug subjekt, katere zmogljivosti bo pri izvedbi javnega naročila uporabljal ponudnik) pridobljen vsaj osnovni certifikat »družini prijazno podjetje« ali enakovreden certifikat.  
Ali pravilno razumemo, da v kolikor nekdo v skupni ponudbi ali nekdo od podizvajalcev, ali v podizvajalski verigi tega certifikata nima, skupni ponudnik ne dobi 2 točk v merilu?

ODGOVOR:

1. Da, gospodarski subjekt s potrjeno referenco enega naročnika (ali za največ tri različne naročnike/izdajatelje referenc)) v vrednosti npr. 2.000.000,00 EUR (v zadnjih treh letih (3) pred datumom, določenim za predložitev ponudb), hkrati izpolni referenčni pogoj za vse sklope predmeta javnega naročila, ob upoštevanju minimalne vrednosti posamezne reference za posameznega naročnika.
2. Da, gospodarski subjekt prejme dodatne (2) točke v okviru meril le v primeru, da imajo vsi gospodarski subjekti, navedeni v ponudbi (ponudnik, posamezni član iz skupine ponudnikov, podizvajalec in drug subjekt, katere zmogljivosti bo pri izvedbi javnega naročila uporabljal ponudnik), pridobljen vsaj osnovni certifikat »družini prijazno podjetje« ali enakovreden certifikat.

VPRAŠANJE:Datum prejema: 02.10.2023   08:10

Iz razpisne dokumentacije (točka 3. Licence in certifikati, stran 23), je mogoče razumeti, da ima izvajalec lahko za zagotavljanje glavnega kot nadomestnega VNC podizvajalca.  
V 14. členu okvirnega sporazuma za ŽALE, LPP, LPT in VOKA - SNAGA (3. alineja) je določeno, da mora imeti izvajalec organiziran lastni VNC, storitve nadomestnega VNC pa za izvajalca zagotavlja podizvajalec.

V okvirnem sporazumu ni navedena zahteva za navedbo nosilca glavnega VNC, zahtevana je le navedba družbe, ki opravlja storitve nadomestnega VNC.

Po našem razumevanju gre za neskladje med razpisno dokumentacijo in Okvirnim sporazumom.  
Storitve zasebnega varovanja ponudnik zakonito izvaja le tako, da v vsaki pogodbi o izvajanju storitev varovanja ljudi in premoženja navede tako izvajalca storitev glavnega kot nadomestnega varnostno-nadzornega centra, saj v nasprotnem pogodba o izvajanju storitev ne izpolnjuje pogojev predpisanih v 11. členu ZZasV-1, posledično pa je taka pogodba lahko nična.

Prosimo za uskladitev neskladij med razpisno dokumentacijo, okvirnima sporazumoma in prilogo 6.

ODGOVOR:

Naročnik spreminja razpisno dokumentacijo oziroma osnutek okvirnega sporazuma (Priloga 11/1 in Priloga 11/2) na način:

* da se iz besedila osnutka okvirnega sporazuma (Priloga 11/2), ki se nanaša na zagotavljanje lastnega VNC signala (kot npr. tretja alineja 4. člena okvirnega sporazuma) črta beseda »lastni«,
* da se k besedilu posameznega osnutka okvirnega sporazuma (Priloga 11/1 in Priloga 11/2), ki se glasi: Storitve nadomestnega varnostno-nadzornega centra (VNC) za izvajalca zagotavlja družba \_\_\_\_\_\_\_\_\_\_\_\_\_\_\_\_, doda tudi besedilo oziroma nov odstavek, ki se glasi: »Storitve glavnega varnostno-nadzornega centra (VNC) zagotavlja družba \_\_\_\_\_\_\_\_\_\_\_\_\_\_\_\_ .«

Navedena sprememba je razvidna iz spremenjenega osnutka okvirnega sporazuma (Priloga 11/1 in Priloga 11/2) oziroma iz spremenjene razpisne dokumentacije, ki je objavljena na Portalu javnih naročil in vsebuje navedene spremembe. Ponudnik, ki oddaja ponudbo za posamezni sklop predmeta javnega naročila mora pri pripravi in oddaji ponudbe upoštevati navedeno spremembo razpisne dokumentacije z dne 4. 10. 2023.

Naročnik spreminja razpisno dokumentacijo oziroma Prilogo 6 (DOVOLJENJA, LICENCE, DOKAZILA, POOBLASTILA, POTRDILA) razpisne dokumentacije tudi na način, da se v točki 3 Licence in certifikati doda naslednje besedilo: »Storitve glavnega VNC zagotavlja družba \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.«, ki ga mora izpolniti ponudnik in sicer za vsak sklop za katerega gospodarski subjekt oddaja ponudbe posebej. K točki 3 Priloge 6 je dodana tabela, v katero gospodarski subjekt navede zagotavljanje glavnega in rezervnega VNC za posamezni sklop predmeta javnega naročila za katerega gospodarski subjekt oddaja ponudbo. Pod tabelo je dodano naslednje besedilo oziroma opomba: »V primeru, da gospodarski subjekt oddaja ponudbo za več sklopov predmeta javnega naročila ali v primeru skupne ponudbe, ponudbe s podizvajalci in v primeru, da gospodarski subjekt uporabi zmogljivosti drugih gospodarskih subjektov, gospodarski subjekt v zgornji tabeli navede subjekt oziroma družbo, ki bodo zagotavljale glavni in nadomestni VNC, za vsak sklop posebej.«

V Prilogi 6 se doda tudi podpis odgovorne osebe.

Navedena sprememba je razvidna tudi iz spremenjene Priloge 6 (DOVOLJENJA, LICENCE, DOKAZILA, POOBLASTILA, POTRDILA) oziroma iz spremenjene razpisne dokumentacije, ki je objavljena na Portalu javnih naročil in vsebuje navedene spremembe. Ponudnik, ki oddaja ponudbo za posamezni sklop predmeta javnega naročila mora pri pripravi in oddaji ponudbe upoštevati navedeno spremembo razpisne dokumentacije z dne 4. 10. 2023 in ponudbo oddati na spremenjeni Prilogi 6 z dne 4. 10. 2023.

Dodatno pojasnilo k odgovoru na vprašanje: V skladu z določili razpisne dokumentacije mora biti subjekt, ki bo zagotavljal glavni ali rezervni VNC, ustrezno nominiran/naveden v ponudi (partner, podizvajalec ali subjekt, katerih zmogljivosti uporablja gospodarski subjekt).

VPRAŠANJE:Datum prejema: 02.10.2023   08:09

V točki 2.2.8. Zavarovanje prevoza gotovine je navedeno da, mora ponudnik, ki bo izvajal prevoze gotovine za naročnika, zagotavljati zavarovanje gotovine na poti za posamezen prevoz, v skladu z relevantno zakonodajo.

Gotovino, ki jo prevaža izvajalec ni v njegovi lasti, zato je smiselno da naročnik sam zavaruje gotovino, ki je predmet prevoza. Izvajalec ima zavarovano poklicno odgovornost.

ODGOVOR:

V skladu z drugim odstavkom 6. člena Pravilnika o načinu prevoza in varovanja gotovine ter drugih vrednostnih pošiljk (Uradni list RS, št. [88/16](http://www.uradni-list.si/1/objava.jsp?sop=2016-01-3929)) je določeno, da  imetnik licence (izvajalec) in naročnik sklenitev zavarovanja prevoza varovanih pošiljk (denarja) opredelita s pogodbo. Izvajalec/ponudnik, ki bo izvajal navedeno storitev za naročnika LPP in ŽALE (Sklop št. 3 in Sklop št. 5) mora imeti urejeno ustrezno zavarovanje prevoza pošiljk, v skladu z zgoraj navedenim Pravilnikom. Izvajalec/ponudnik, ki bo izvajal navedeno storitev za naročnika LPT (Sklop št. 4) navedenega zavarovanja ne potrebuje, ker ima naročnik storitve prevoza varovanih pošiljk (denarja) že zavarovane.

Na podlagi navedenega naročnika spreminja razpisno dokumentacijo na način, da se celotno besedilo 2.2.8 točke razpisne dokumentacije po spremembi glasi:

*»2.2.8 Zavarovanje prevoza gotovine (velja za Sklop št. 3:LPP in Sklop št. 5: ŽALE)*

*Ponudnik, ki bo izvajal prevoze gotovine za Sklop št. 3: LPP in Sklop št. 5: ŽALE mora zagotavljati zavarovanje gotovine na poti za posamezni prevoz, v skladu z relevantno zakonodajo.*

*Ponudniku, ki bo izvajal prevoze gotovine za Sklop št. 4: LPT navedenega zavarovanja ni potrebno zagotavljati.*

*Ponudnik mora k ponudbi (Priloga 6) priložiti fotokopijo zavarovalne police ali potrdilo zavarovalnice o zavarovanju, iz katere bo razvidno najmanj naziv zavarovalnice, pri kateri ima ponudnik sklenjeno zavarovanje, čas trajanja zavarovanja, opis odgovornosti na katere se zavarovanje nanaša (velja za Sklop št. 3:LPP in Sklop št. 5: ŽALE).«*

Navedena sprememba je razvidna tudi iz spremenjene Priloge 6 (DOVOLJENJA, LICENCE, DOKAZILA, POOBLASTILA, POTRDILA) in sicer v točki 1. Posebne zahteve in spremenjenega osnutka Okvirnega sporazuma (Priloga 11/2) oziroma iz spremenjene razpisne dokumentacije, ki je objavljena na Portalu javnih naročil in vsebuje navedene spremembe (natančna navedba za katerega naročnika se zahteva zavarovanje prevoza gotovine). Ponudnik, ki oddaja ponudbo za posamezni zgoraj naveden sklop predmeta javnega naročila mora pri pripravi in oddaji ponudbe upoštevati navedeno spremembo razpisne dokumentacije z dne 4. 10. 2023 in ponudbo oddati na spremenjeni Prilogi 6 z dne 4. 10. 2023.

Naročnik spreminja razpisno dokumentacijo tudi na način, da iz ponudbenega predračuna za Sklop št. 2: VKS črta postavko »Prevoz denarja«, ki je v ponudbenem predračunu navedena v okviru drugih storitev.

Navedena sprememba je razvidna iz spremenjenega ponudbenega predračuna, ki je objavljena na Portalu javnih naročil. Ponudnik, ki oddaja ponudbo za Sklop št. 2: VKS mora pri pripravi ponudbe upoštevati navedeno spremembo in ponudno oddati na spremenjenem ponudbenem predračunu z dne 4. 10. 2023.

Lepo pozdravljeni!

JAVNI HOLDING Ljubljana, d.o.o.

Sektor za javna naročila